## FGV interromp el 6 de desembre, per obres de millora, la circulació entre les estacions de Fuente del Jarro i La Canyada de la línia 2 de Metrovalencia

*** Les obres de construcció del nou baixador i la duplicació de via al polígon industrial obliguen a tallar el pas de trens i oferir servei d'autobús entre estes parades
* La incidència únicament afecta este tram de l'L2 i es prolongarà al llarg de tota la jornada**

Ferrocarrils de la Generalitat Valenciana (FGV) interromprà la circulació ferroviària dimecres que ve dia 6 entre les estacions de Fuente del Jarro i La Canyada de la línia 2 de Metrovalencia, amb motiu de les obres de construcció del nou baixador i la duplicació de via que es fan en este tram.

Davant d’esta interrupció, FGV ha habilitat un dispositiu alternatiu d’autobús entre les estacions Fuente del Jarro i La Canyada durant tota la jornada, des de primera hora fins a la fi del servei. Per este mateix motiu, la nit del 5 al 6 de desembre el servei nocturn de Metrovalencia en la línia 2 arribarà només fins a Paterna.

El dijous 7 de desembre està previst que la circulació de trens es faça amb total normalitat, una vegada finalitzats els treballs per a la instal·lació de l’estructura del futur pas inferior per a vianants, que estarà situat al costat del nou baixador situat al polígon industrial de Fuente del Jarro de Paterna.

Esta actuació compta amb un pressupost d’uns 6,5 milions d’euros, IVA inclòs, i és finançada per Fons Europeus, a través dels fons REACT-EU del Programa operatiu FEDER Comunitat Valenciana 2014-2020, com a part de la resposta de la Unió a la pandèmia de COVID-19.

**Actuacions en Fuente del Jarro**

Els treballs que executa actualment FGV es concreten, fonamentalment, en la duplicació del tram de via existent, des de l’actual baixador de Fuente del Jarro fins als voltants de l’autovia A-7, i la construcció d’un nou baixador.

La nova parada se situa a uns 800 metres de l’actual en direcció a Llíria i inclou accessos, pas entre andanes, rampes, escales i tancaments, així com la instal·lació de tots els equipaments necessaris (màquines expenedores de títols de transport, sistema de videovigilància, sistema de megafonia, teleindicadors) i instal·lacions no ferroviàries auxiliars.

Com a part d’este projecte s’ha incorporat també un pas inferior per als vianants adossat al nou baixador, com a pas d’encreuament entre andanes per als usuaris i per a facilitar l’accés des de tots dos costats del polígon industrial.

Fecha: 04/12/2023